**II. Századvég – MET energetikai tanulmányíró verseny szabályzata**

**A verseny célja**

A Századvég Gazdaságkutató Zrt. és a Magyar Energetikai Társaság által szervezett II. Századvég – MET energetikai tanulmányíró verseny célja, hogy lehetőséget biztosítson azoknak az energetika iránt érdeklődő hallgatóknak, akik egyetemi tevékenységük mellett szeretnék megmérettetni magukat egy magas színvonalú, valós szakmai tevékenységű zsűri előtt és szeretnék összemérni tudásuk az azonos érdeklődésű kortársaikéval. A szervezők fontos hosszú távú célja, hogy a verseny jó referenciapontot nyújtson a hallgatóknak saját képességeik méréséhez és az energiaipar szereplőinek a pályakezdők értékeléséhez.

**A verseny rendszere**

A verseny írásbeli és szóbeli fordulóból áll. Az írásbeli forduló során a versenyzők 20-40 oldalas pályamunkát nyújtanak. A Szervező Bizottság a következő tématerületeket ajánlja feldolgozásra:

* Megújuló energiaforrások szerepe és következményei az Európai Unióban és hazánkban
* Kihívások, megoldások és következmények az e-mobilitásban
* Nukleáris beruházások műszaki, gazdasági és társadalmi hatásai
* Lehetőségek és kihívások az Energia Unióban
* Az energiatárolás szerepe a termelők és a fogyasztók kezelésében. A fel- és leirányú szabályozás innovatív lehetőségei
* Új ötletek, javaslatok az energiatermelés, az átvitel és elosztás, valamint a kapacitásmenedzsment területén
* Egyéb:

A javasolt tématerületektől a versenyző eltérhet, azonban a dolgozatnak mindenképpen szoros összefüggésben kell lennie az energetikával. Azoknak a versenyzőknek, akik el kívánnak térni a kiírt témaköröktől, előzetesen egyeztetni kell a szervezőkkel, hogy a dolgozatuk elfogadásra kerüljön.

A benyújtott pályamunkát minimum két zsűritag bírálja, akik egyenként maximum 60 pontot adhatnak rá. Az írásbeli pontszám a két bírálat számtani átlaga.

Az írásbeli forduló pontszámai alapján kialakult rangsor legjobb versenyzői továbbjutnak a szóbeli fordulóra, ahol egy maximum 20 perces prezentációban mutathatják be munkájukat. A továbbjutókról szóló döntésről a szervezők külön e-mailt küldenek a versenyzőknek. A szóbeli forduló prezentációit vita követi. A zsűri az előadás és a vita alapján maximum 40 pontot ad a versenyzőnek. A végső rangsor az írásbeli és szóbeli fordulón kapott pontszámok összege alapján alakul. A szóbeli fordulóra maximum 15 pályamunka juthat tovább, a helyszínét az írásbeli forduló lezárásáig köteles kijelölni a szervező bizottság.

A szervezők a verseny teljes lebonyolítása során a verseny@szazadveg.hu e-mail címen és a http://szazadveg.hu/research honlapon kommunikálnak a versenyzőkkel. Érdeklődni továbbá a +36 20 333 2380-as telefonszámon lehet.

**A versenyzők köre**

A versenyen azok a felsőoktatásban részt vevő hallgatók (beleértve a PhD hallgatókat és a határon túli diákokat is) indulhatnak, akik még nem töltötték be a 30. életévüket. A megmérettetésre egyéni, vagy maximum két főből álló csapatok jelentkezhetnek (ez alól kivételt képeznek azok a kettőnél több fős csapatok, akik korábban TDK-n indították pályamunkájukat). Változtatás nélkül nem adható be a versenyre korábbi szakdolgozat, diplomamunka, vagy TDK dolgozat. A korábbi dolgozatokat alapul lehet venni, továbbfejleszteni, de a pályamunkának mindenképpen tartalmaznia kell új eredményeket. A regisztrációhoz a honlapról letölthető regisztrációs lap kitöltése és elektronikus, vagy postai úton történő visszajuttatása szükséges.

**Követelmények a pályamunkákkal szemben**

A pályamunkát az előbbiekben leírt öt témakör valamelyikében, vagy a szervezők által jóváhagyott egyéb témában kell elkészíteni. A formai követelményeket tartalmazó sablon letölthető a verseny honlapjáról. A felhasznált szakirodalomra Harvard Hivatkozási Rendszerben kell hivatkozni. A nem megfelelő, hiányos hivatkozás, továbbá a plágium vétség a versenyből való azonnali kizárást vonja maga után. A kész pályamunkákat a leadási határidőig a verseny@szazadveg.hu e-mail címre, a pályamunka címével megegyező nevű PDF fájlban kell elküldeni. Az e-mail tárgya: Verseny\_PÁLYAMUNKA CÍME.

**Határidők**

A versenyhez tartozó határidők:

* 2017.01.29 – Regisztrációs határidő
* 2016.02.26 – Pályamunkák beküldési határideje
* 2016.04.28 – Szóbeli forduló

Amennyiben egy versenyző, vagy csapat lekési valamelyik határidőt, kiesik a versenyből.

**Díjazás**

A végső rangsor alapján az első három helyezett pénzjutalomban részesül:

* I. hely: 150 000 Ft
* II. hely: 100 000 Ft
* III. hely: 50 000 Ft

A nyeremények nettó összegek, a kapcsolódó terhek a szervezőket terhelik. A pénzjutalmakon túl a verseny támogatói különdíjakat ajándékozhatnak. A legjobb pályamunkák publikációs lehetőséget kaphatnak a Magyar Energetika című folyóiratban.

**Egyéb**

A versenyzők a regisztrációval tudomásul veszik és elfogadják jelen szabályzat feltételeit, valamint azt, hogy a verseny során benyújtott pályamunkák időbeni korlátozás nélküli, díjmentes felhasználási jogait a szerző nevének feltüntetése mellett a pályamunka átadásával a szervezők szerzik meg.

A versenyzők hozzájárulnak továbbá ahhoz, hogy a szervezők rendelkezésére bocsátott személyes adataikat a szervezők az információs önrendelkezési jogról és az információszabadságról szóló 2011. évi CXII. törvény rendelkezéseivel összhangban, kapcsolattartás céljából három hónapig kezeljék.

Budapest, 2016. december 1.